P9_TA(2022)0034

Εφαρμογή της έκτης οδηγίας ΦΠΑ

Ψήφισμα του Ευρωπαϊκού Κοινοβουλίου της 16ης Φεβρουαρίου 2022 σχετικά με την εφαρμογή της έκτης οδηγίας ΦΠΑ: τι χρειάζεται για να περιοριστεί η υστέρηση ΦΠΑ στην ΕΕ; (2020/2263(INI))

(2022/C 342/10)

Το Ευρωπαϊκό Κοινοβούλιο,

— έχοντας υπόψη τα άρθρα 4 και 14 της Συνθήκης για την Ευρωπαϊκή Ένωση,

— έχοντας υπόψη το άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη την έκτη οδηγία 77/388/ΕΟΚ του Συμβουλίου, της 17ης Μαΐου 1977, «Εναρμόνιση των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση» (1) (έκτη οδηγία ΦΠΑ),

— έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (2) (οδηγία ΦΠΑ),

— έχοντας υπόψη την οδηγία (ΕΕ) 2017/2455 του Συμβουλίου, της 5ης Δεκεμβρίου 2017, για την τροποποίηση της οδηγίας 2006/112/ΕΚ και της οδηγίας 2009/132/ΕΚ όσον αφορά ορισμένες υποχρεώσεις που απορρέουν από τον φόρο προστιθέμενης αξίας για παροχές υπηρεσιών και πωλήσεις αγαθών εξ αποστάσεως (3),

— έχοντας υπόψη την οδηγία (ΕΕ) 2018/1910 του Συμβουλίου, της 4ης Δεκεμβρίου 2018, για την τροποποίηση της οδηγίας 2006/112/ΕΚ όσον αφορά την εναρμόνιση και απλούστευση ορισμένων κανόνων στο σύστημα φόρου προστιθέμενης αξίας για τη φορολόγηση των συναλλαγών μεταξύ κρατών μελών (4),

— έχοντας υπόψη την οδηγία (ΕΕ) 2019/1995 του Συμβουλίου, της 21ης Νοεμβρίου 2019, για την τροποποίηση της οδηγίας 2006/112/ΕΚ όσον αφορά τις διατάξεις σχετικά με τις εξ αποστάσεως πωλήσεις αγαθών και ορισμένες εγχώριες παραδόσεις αγαθών (5),

— έχοντας υπόψη την οδηγία (ΕΕ) 2020/285 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς για τις μικρές επιχειρήσεις και του κανονισμού (ΕΕ) αριθ. 904/2010 όσον αφορά τη διοικητική συνεργασία και την ανταλλαγή πληροφοριών με σκοπό την παρακολούθηση της ορθής εφαρμογής του ειδικού καθεστώτος για τις μικρές επιχειρήσεις (6),

— έχοντας υπόψη την οδηγία (ΕΕ) 2020/284 του Συμβουλίου, της 18ης Φεβρουαρίου 2020, για την τροποποίηση της οδηγίας 2006/112/ΕΚ όσον αφορά τη θέσπιση ορισμένων απαιτήσεων για τους παρόχους υπηρεσιών πληρωμών (7),

— έχοντας υπόψη τον εκτελεστικό κανονισμό (ΕΕ) αριθ. 282/2011 του Συμβουλίου, της 15ης Μαρτίου 2011, για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (8),

— έχοντας υπόψη τον κανονισμό (EΕ) 2017/2454 του Συμβουλίου, της 5ης Δεκεμβρίου 2017, για την τροποποίηση του κανονισμού (ΕΕ) αριθ. 904/2010 για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (9),

— έχοντας υπόψη τον εκτελεστικό κανονισμό (EΕ) 2017/2459 του Συμβουλίου, της 5ης Δεκεμβρίου 2017, για την τροποποίηση του εκτελεστικού κανονισμού (ΕΕ) αριθ. 282/2011 για τη θέσπιση μέτρων εφαρμογής της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας (10),

— έχοντας υπόψη τον κανονισμό (ΕΕ) 2018/1541 του Συμβουλίου, της 2ας Οκτωβρίου 2018, για την τροποποίηση των κανονισμών (ΕΕ) αριθ. 904/2010 και (ΕΕ) 2017/2454 σχετικά με μέτρα ενίσχυσης της διοικητικής συνεργασίας στον τομέα του φόρου προστιθέμενης αξίας (11),

— έχοντας υπόψη τον εκτελεστικό κανονισμό (ΕΕ) 2019/2026 του Συμβουλίου, της 21ης Νοεμβρίου 2019, για την τροποποίηση του εκτελεστικού κανονισμού (ΕΕ) αριθ. 282/2011 όσον αφορά παραδόσεις αγαθών ή παροχές υπηρεσιών που διευκολύνονται μέσω ηλεκτρονικών διεπαφών και τα ειδικά καθεστώτα για υποκειμένους στον φόρο οι οποίοι παρέχουν υπηρεσίες σε μη υποκειμένους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών (12),

— έχοντας υπόψη τον εκτελεστικό κανονισμό (ΕΕ) 2020/194 της Επιτροπής, της 12ης Φεβρουαρίου 2020, για τον καθορισμό των λεπτομερών κανόνων εφαρμογής του κανονισμού (ΕΕ) αριθ. 904/2010 του Συμβουλίου όσον αφορά τα ειδικά καθεστώτα για υποκείμενους στον φόρο οι οποίοι παρέχουν υπηρεσίες σε μη υποκείμενους στον φόρο, πραγματοποιούν εξ αποστάσεως πωλήσεις αγαθών και ορισμένες εγχώριες παραδόσεις αγαθών (13) σχετικά με τη δέσμη μέτρων ΦΠΑ για το ηλεκτρονικό εμπόριο,

— έχοντας υπόψη τον κανονισμό (ΕΕ) 2021/847 του Ευρωπαϊκού Κοινοβουλίου και του Συμβουλίου, της 20ής Μαΐου 2021, σχετικά με τη θέσπιση του προγράμματος «Fiscalis» για τη συνεργασία στον τομέα της φορολογίας και την κατάργηση του κανονισμού (ΕΕ) αριθ. 1286/2013 (14),

— έχοντας υπόψη την πρόταση οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά τους συντελεστές φόρου προστιθέμενης αξίας (COM(2018)0020),

— έχοντας υπόψη την πρόταση οδηγίας του Συμβουλίου για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά το ειδικό καθεστώς μικρών επιχειρήσεων (COM(2018)0021),

— έχοντας υπόψη την πρόταση οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά την εισαγωγή των αναλυτικών τεχνικών μέτρων για τη λειτουργία του οριστικού συστήματος ΦΠΑ για τη φορολόγηση των εμπορικών συναλλαγών μεταξύ των κρατών μελών (COM(2018)0329) (15),

— έχοντας υπόψη την ανακοίνωση της Επιτροπής, της 6ης Δεκεμβρίου 2011, με τίτλο «Το μέλλον του ΦΠΑ: προς ένα απλούστερο, ισχυρότερο και αποτελεσματικότερο σύστημα ΦΠΑ προσαρμοσμένο στην ενιαία αγορά» (COM(2011)0851),

— έχοντας υπόψη την ανακοίνωση της Επιτροπής, της 4ης Οκτωβρίου 2017, με τίτλο «Συνέχεια στο σχέδιο δράσης για τον ΦΠΑ: Προς έναν ενιαίο χώρο ΦΠΑ στην ΕΕ — Η ώρα των αποφάσεων» (COM(2017)0566),

— έχοντας υπόψη το σχέδιο δράσης της Επιτροπής, της 7ης Απριλίου 2016, με τίτλο «Προς έναν ενιαίο χώρο ΦΠΑ στην ΕΕ — Η ώρα των αποφάσεων» (COM(2016)0148),

— έχοντας υπόψη τη θέση του της 12ης Φεβρουαρίου 2019 σχετικά με την πρόταση οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά την εισαγωγή των αναλυτικών τεχνικών μέτρων για τη λειτουργία του οριστικού συστήματος ΦΠΑ για τη φορολόγηση των εμπορικών συναλλαγών μεταξύ των κρατών μελών (16),

— έχοντας υπόψη τη θέση του της 10ης Μαρτίου 2021 σχετικά με την πρόταση οδηγίας του Συμβουλίου για την τροποποίηση της οδηγίας 2011/16/ΕΕ του Συμβουλίου σχετικά με τη διοικητική συνεργασία στον τομέα της φορολογίας (17),

— έχοντας υπόψη τη θέση του της 19ης Μαΐου 2021 επί της θέσης του Συμβουλίου σε πρώτη ανάγνωση εν όψει της έκδοσης κανονισμού του Ευρωπαϊκού Κοινοβουλίου και του Συμβουλίου σχετικά με τη θέσπιση του προγράμματος «Fiscalis» για τη συνεργασία στον τομέα της φορολογίας και την κατάργηση των κανονισμών (ΕΕ) αριθ. 1286/2013 (06116/1/2021 — C9-0179/2021 — 2018/0233(COD)) (18),

— έχοντας υπόψη το ψήφισμά του της 13ης Οκτωβρίου 2011 σχετικά με το μέλλον του ΦΠΑ (19),

— έχοντας υπόψη το ψήφισμά του της 24ης Νοεμβρίου 2016 με τίτλο «Προς ένα οριστικό σύστημα φόρου προστιθέμενης αξίας (ΦΠΑ) και καταπολέμησης της απάτης στον τομέα του ΦΠΑ» (20),

— έχοντας υπόψη το ψήφισμά του της 26ης Μαρτίου 2019 σχετικά με το οικονομικό έγκλημα, τη φοροδιαφυγή και τη φοροαποφυγή (21),

— έχοντας υπόψη το ψήφισμά του της 20ής Μαΐου 2021 με τίτλο «Διαμόρφωση του ψηφιακού μέλλοντος της Ευρώπης: άρση των φραγμών στη λειτουργία της ψηφιακής ενιαίας αγοράς και βελτίωση της χρήσης της ΤΝ για τους Ευρωπαίους καταναλωτές» (22),

— έχοντας υπόψη το ψήφισμά του, της 16ης Σεπτεμβρίου 2021, σχετικά με την εφαρμογή των απαιτήσεων της ΕΕ για την ανταλλαγή φορολογικών πληροφοριών: πρόοδος, διδάγματα που αντλήθηκαν και εμπόδια που πρέπει να ξεπεραστούν (23).

— έχοντας υπόψη τη μελέτη της 30ής Αυγούστου 2021, με τίτλο «Το έλλειμμα ΦΠΑ, οι μειωμένοι συντελεστές ΦΠΑ και ο αντίκτυπός τους στο κόστος συμμόρφωσης για τις επιχειρήσεις και τους καταναλωτές», η οποία εκπονήθηκε από την DIW ECON και δημοσιεύτηκε από τη Γενική Διεύθυνση Υπηρεσιών Κοινοβουλευτικής Έρευνας,

— έχοντας υπόψη τη γνώμη αριθ. 11/2020 του Ελεγκτικού Συνεδρίου (υποβαλλόμενη δυνάμει των άρθρων 287 παράγραφος 4 και 322 παράγραφος 2 ΣΛΕΕ) της 11ης Δεκεμβρίου 2020 σχετικά με το σχέδιο κανονισμού (ΕΕ, Ευρατόμ) του Συμβουλίου για την τροποποίηση του κανονισμού (ΕΟΚ, Ευρατόμ) αριθ. 1553/89 για το ομοιόμορφο οριστικό καθεστώς είσπραξης των ιδίων πόρων που προέρχονται από τον φόρο επί της προστιθέμενης αξίας,

— έχοντας υπόψη την ειδική έκθεση αριθ. 12/2019 της 16ης Ιουλίου 2019 του Ευρωπαϊκού Ελεγκτικού Συνεδρίου με τίτλο «Ηλεκτρονικό εμπόριο: πολλές από τις προκλήσεις που σχετίζονται με την είσπραξη του ΦΠΑ και των τελωνειακών δεσμών δεν έχουν αντιμετωπιστεί»,

— έχοντας υπόψη τη δημόσια διαβούλευση που πραγματοποιήθηκε από τις 8 Φεβρουαρίου 2021 έως τις 3 Μαΐου 2021 με τίτλο «κανόνες ΦΠΑ για τις χρηματοπιστωτικές και ασφαλιστικές υπηρεσίες — επανεξέταση»,

— έχοντας υπόψη το άρθρο 54 του Κανονισμού, καθώς και το άρθρο 1 παράγραφος 1 στοιχείο ε) και το παράρτημα 3 της απόφασης της Διάσκεψης των Προέδρων, της 12ης Δεκεμβρίου 2002, σχετικά με τη διαδικασία χορήγησης άδειας για την εκπόνηση εκθέσεων πρωτοβουλίας,

— έχοντας υπόψη την έκθεση της Επιτροπής Οικονομικής και Νομισματικής Πολιτικής (A9-0355/2021),

A. λαμβάνοντας υπόψη ότι το 1977 το Συμβούλιο εξέδωσε μια έκτη οδηγία ΦΠΑ με στόχο να επιτύχει ομοιόμορφη φορολογική βάση επί της οποίας πρέπει να εφαρμόζονται εναρμονισμένοι συντελεστές· λαμβάνοντας υπόψη ότι όλα τα κράτη μέλη είχαν θεσπίσει ήδη σύστημα φόρου επί της προστιθεμένης αξίας σύμφωνα με την πρώτη (24) και τη δεύτερη οδηγία (25) του Συμβουλίου της 11ης Απριλίου 1967 περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών· λαμβάνοντας υπόψη ότι τα κράτη μέλη προκειμένου να επιτύχουν το στόχο αυτό αποφάσισαν να ορίσουν μια μεταβατική περίοδο, η οποία έκτοτε έχει παραταθεί·

B. λαμβάνοντας υπόψη ότι η οδηγία ΦΠΑ, για λόγους σαφήνειας, αναδιατυπώνει και καταργεί την έκτη οδηγία ΦΠΑ· λαμβάνοντας υπόψη ότι η οδηγία αυτή προβλέπει ότι οι μεταβατικοί κανόνες πρέπει να αντικατασταθούν από ένα οριστικό σύστημα, βασισμένο στη φορολόγηση στο κράτος μέλος καταγωγής· λαμβάνοντας υπόψη ότι το μεταβατικό σύστημα είναι πολύπλοκο, ελλιπές και δομικά ευάλωτο στην απάτη·

Γ. λαμβάνοντας υπόψη ότι η είσπραξη του ΦΠΑ είναι πρωτίστως αρμοδιότητα κάθε κράτους μέλους·

Δ. λαμβάνοντας υπόψη ότι το 2013 δρομολογήθηκε μείζων αναθεώρηση για την εισαγωγή οριστικού συστήματος που βασίζεται στην αρχή του προορισμού και το καθιστά λιγότερο ευάλωτο στην απάτη (26)· λαμβάνοντας υπόψη ότι η αρχή του προορισμού συνεπάγεται ότι ο ΦΠΑ επιβάλλεται στο κράτος μέλος της τελικής κατανάλωσης·

E. λαμβάνοντας υπόψη την εγκριθείσα στις 25 Μαΐου 2018 πρόταση οδηγίας που εισάγει λεπτομερή μέτρα σχετικά με το οριστικό σύστημα ΦΠΑ για το ενδοενωσιακό εμπόριο αγαθών μεταξύ επιχειρήσεων και καταργεί το «μεταβατικό» καθεστώς (27)· λαμβάνοντας υπόψη ότι το Κοινοβούλιο ενέκρινε τη σχετική θέση του στις 12 Φεβρουαρίου 2019· λαμβάνοντας υπόψη ότι το Συμβούλιο δεν έχει ακόμη καθορίσει τη δική του θέση· λαμβάνοντας υπόψη ότι αυτό το μπλοκάρισμα καθυστερεί τη λήψη σημαντικών αποφάσεων για την προσαρμογή του ΦΠΑ στις προκλήσεις που θα αντιμετωπίσουμε κατά την ανάκαμψη της οικονομίας της ΕΕ, και ότι η απουσία δράσης σημαίνει ότι δεν έχουν καλυφθεί τα κενά που θα μπορούσαν να επιτρέψουν την αύξηση του ελλείμματος ΦΠΑ·

ΣΤ. λαμβάνοντας υπόψη ότι η υστέρηση ΦΠΑ στην ΕΕ μειώθηκε από 20 % το 2009 σε 10 % το 2019, ενώ οι τότε εκτιμήσεις έδειχναν ότι η υστέρηση μπορεί να μειωθεί σε λιγότερο από 130 δισεκατομμύρια EUR· λαμβάνοντας υπόψη ότι λόγω της πανδημίας και των επιπτώσεών της, το 2020 η πτωτική αυτή τάση αντιστράφηκε· λαμβάνοντας υπόψη ότι οι απώλειες υπολογίζονται σε 164 δισεκατομμύρια EUR. εκ των οποίων το ένα τρίτο έχει περιέλθει σε απατεώνες και σε κυκλώματα οργανωμένου εγκλήματος· λαμβάνοντας υπόψη ότι οι απώλειες αυτές μπορεί να αντιπροσωπεύουν υστέρηση ΦΠΑ 13,7 %· λαμβάνοντας υπόψη ότι το σενάριο αυτό απαιτεί στρατηγικές επιλογές πολιτικής·

Ζ. λαμβάνοντας υπόψη ότι σύμφωνα με την τελική έκθεση του 2020 της 10ης Σεπτεμβρίου 2020, στο πλαίσιο της μελέτης και των εκθέσεων σχετικά με την υστέρηση ΦΠΑ στα 28 κράτη μέλη της ΕΕ, που εκπονήθηκαν για την Επιτροπή, η υστέρηση ΦΠΑ στα κράτη μέλη διαφέρει πολύ, και κυμαίνεται από λιγότερο από 1 % έως περισσότερο από 33 % ·

H. λαμβάνοντας υπόψη ότι η απώλεια αυτή είναι επιζήμια για τον προϋπολογισμό της ΕΕ (ο ΦΠΑ είναι ο δεύτερος ίδιος πόρος της ΕΕ), τους εθνικούς προϋπολογισμούς και τις επιχειρήσεις, αλλά και για τους πολίτες της ΕΕ·

Θ. λαμβάνοντας υπόψη ότι το πρόγραμμα Fiscalis για την περίοδο 2021-2027, με προϋπολογισμό 269 εκατομμυρίων EUR, αποσκοπεί στην καταπολέμηση της φορολογικής αδικίας βοηθώντας τις εθνικές φορολογικές αρχές να συνεργαστούν καλύτερα για την καταπολέμηση της φοροδιαφυγής, της φοροαποφυγής και του επιθετικού φορολογικού σχεδιασμού· λαμβάνοντας υπόψη ότι το προηγούμενο πρόγραμμα απέφερε στην ΕΕ έσοδα ύψους 591 εκατομμυρίων EUR·

Ι. λαμβάνοντας υπόψη ότι προκειμένου να είναι αποτελεσματικό το Eurofisc, το δίκτυο εμπειρογνωμόνων της ΕΕ για την καταπολέμηση της απάτης που συστάθηκε το 2010, πρέπει να ενισχυθεί και να διαθέτει επαρκείς πόρους για να διενεργεί κοινές αναλύσεις κινδύνου, να συντονίζει τις έρευνες και να συνεργάζεται με την Ευρωπαϊκή Υπηρεσία Καταπολέμησης της Απάτης (OLAF), την Ευρωπόλ και την Ευρωπαϊκή Εισαγγελία, ιδίως με σκοπό τη διερεύνηση της απάτης σε σχέση με τον ΦΠΑ· λαμβάνοντας υπόψη ότι ένα σύστημα διαφοροποιημένων συντελεστών ΦΠΑ και υψηλού κόστους συμμόρφωσης αυξάνει δυνητικά την απάτη·

ΙΑ. λαμβάνοντας υπόψη τη γνώμη αριθ. 11/2020 του Ελεγκτικού Συνεδρίου σχετικά με την προτεινόμενη νέα μέθοδο για την απλούστευση του υπολογισμού του ιδίου πόρου που βασίζεται στον ΦΠΑ· λαμβάνοντας υπόψη ότι στην εν λόγω γνώμη αναφέρεται ότι η πρόταση «απλουστεύει σημαντικά τον υπολογισμό του ιδίου πόρου που βασίζεται στον ΦΠΑ των κρατών μελών σε σύγκριση με το ισχύον σύστημα», αλλά διαπιστώνει «ότι υπάρχει ο κίνδυνος ο οριστικός πολυετής σταθμισμένος μέσος συντελεστής να μην είναι αντιπροσωπευτικός για όλα τα κράτη μέλη»·

ΙΒ. λαμβάνοντας υπόψη ότι, λόγω της κοινωνικοοικονομικής κρίσης που προκλήθηκε από την πανδημία COVID-19, τα κράτη μέλη χρειάστηκε να καταβάλουν σημαντικές φορολογικές και δημοσιονομικές προσπάθειες, ακόμη και με τη μορφή ενισχύσεων σε επιχειρήσεις·

ΙΓ. λαμβάνοντας υπόψη ότι ο ίδιος πόρος που βασίζεται στον ΦΠΑ αντιπροσώπευε το 11 % του προϋπολογισμού της ΕΕ το 2019, με συνολικό ποσό 17,8 δισ. EUR·

ΙΔ. λαμβάνοντας υπόψη ότι το «Σχέδιο δράσης για δίκαιη και απλή φορολόγηση που στηρίζει τη στρατηγική ανάκαμψης» που εκπόνησε η Επιτροπή εντάσσεται στη νέα στρατηγική της Ευρωπαϊκής Ένωσης για την απλούστευση και προσαρμογή της φορολογίας στην ψηφιοποίηση της οικονομίας καθώς και στην πράσινη μετάβαση, και την καταπολέμηση της απάτης και της φοροαποφυγής· λαμβάνοντας υπόψη ότι το εν λόγω σχέδιο δράσης προσδιορίζει ζητήματα που σχετίζονται με τον ΦΠΑ ως προτεραιότητες, εστιάζοντας στην καταπολέμηση της απάτης στον τομέα του ΦΠΑ και στον εκσυγχρονισμό του ΦΠΑ στις χρηματοπιστωτικές υπηρεσίες, λαμβάνοντας υπόψη την ψηφιοποίηση της οικονομίας·

ΙΕ. λαμβάνοντας υπόψη ότι από την έκδοση της οδηγίας ΦΠΑ οι χρηματοπιστωτικές υπηρεσίες, με την επιφύλαξη εξαιρέσεων, απαλλάσσονται από τον ΦΠΑ με την αιτιολογία ότι υπόκεινται σε άλλους φόρους (όπως για παράδειγμα ο φόρος ασφαλίστρων)·

ΙΣΤ. λαμβάνοντας υπόψη ότι ο ΦΠΑ, ως έμμεσος φόρος που συγκεντρώνεται και από τα 27 κράτη μέλη, εισπράττεται μέσω πολλών διαφορετικών εθνικών συστημάτων και ότι, από όλα αυτά τα συστήματα, είναι δυνατή η εξαγωγή ορθών πρακτικών και η εφαρμογή τους στο πλαίσιο μιας ευρωπαϊκής κλίμακας μεταρρύθμισης· λαμβάνοντας υπόψη ότι τα εθνικά παραδείγματα θα πρέπει να θεωρούνται πρότυπα που πρέπει να λαμβάνονται υπόψη και η Επιτροπή πρέπει να λειτουργεί ως πλατφόρμα για την ανταλλαγή τέτοιων ορθών πρακτικών· λαμβάνοντας υπόψη ότι οι εθνικές νομοθετικές αλλαγές που πραγματοποίησε ένα κράτος μέλος, οι οποίες παρείχαν κίνητρα στους καταναλωτές να ζητούν τιμολόγια σε τομείς που είναι δύσκολο να φορολογηθούν, συνιστά ένα από αυτά τα καλά παραδείγματα·

ΙΖ. λαμβάνοντας υπόψη ότι ο γενικός στόχος ψηφιοποίησης της φορολογίας είναι καίριας σημασίας για να διασφαλιστεί η διαφάνεια, η απλούστευση, η λογοδοσία και η αυτοματοποιημένη υποβολή εκθέσεων, που είναι απαραίτητες για ένα οριστικό, απλουστευμένο και ανθεκτικό στις μελλοντικές εξελίξεις σύστημα ΦΠΑ· λαμβάνοντας υπόψη ότι η πανδημία COVID-19 έχει διαδραματίσει καταλυτικό ρόλο στην ανάπτυξη της ψηφιοποίησης για όλες τις συναλλαγές· λαμβάνοντας υπόψη ότι οι μικρομεσαίες επιχειρήσεις (ΜΜΕ) βρίσκονται στο επίκεντρο αυτής της διαδικασίας ψηφιοποίησης και θα πρέπει να υποστηριχτούν ως προς το θέμα αυτό, προκειμένου να αποκτήσουν την πλέον σύγχρονη τεχνολογία και τεχνογνωσία·

ΙΗ. λαμβάνοντας υπόψη ότι ο ΦΠΑ είναι ευρέως εναρμονισμένος σε επίπεδο ΕΕ και αποτελεί ίδιο πόρο για τον προϋπολογισμό της ΕΕ και, ως εκ τούτου, απαιτεί εκτεταμένη συνεργασία σε επίπεδο ΕΕ·

ΙΘ. λαμβάνοντας υπόψη ότι το Κοινοβούλιο σέβεται απολύτως την αρχή της εθνικής φορολογικής κυριαρχίας·

Συντελεστές, φορολογικές βάσεις και υστέρηση ΦΠΑ στα κράτη μέλη της ΕΕ

1. εκφράζει την ικανοποίησή του για το γεγονός ότι η συνολική τάση είναι θετική, καθώς η υστέρηση ΦΠΑ μειώθηκε από 10 % το 2019 σε 20 % το 2009 στα κράτη μέλη της ΕΕ, γεγονός που δείχνει ότι η απάτη στον τομέα του ΦΠΑ στην ΕΕ μειώνεται και, κατά συνέπεια, τα έσοδα από τον ΦΠΑ ως ποσοστό στο ΑΕΠ αυξάνονται·

2. καλεί την Ευρωπαϊκή Επιτροπή και τα κράτη μέλη να αναλύουν και να ανταλλάσσουν βέλτιστες πρακτικές με τα κράτη μέλη εκείνα που κατάφεραν να αποφύγουν μια μεγάλη υστέρηση ΦΠΑ· υποστηρίζει τον στόχο εξεύρεσης καινοτόμων φορολογικών λύσεων, σύμφωνα με τις νέες οικονομικές, κοινωνικές και περιβαλλοντικές πραγματικότητες·

3. σημειώνει ότι, σύμφωνα με τις κάποιες εκτιμήσεις, μια ουδέτερη ως προς τα έσοδα φορολογική μεταρρύθμιση θα μπορούσε να οδηγήσει σε μία κατά μέσο όρο μείωση του κανονικού συντελεστή ΦΠΑ κατά επτά ποσοστιαίες μονάδες στην ΕΕ των 27, επιπλέον της μείωσης του κόστους συμμόρφωσης· επισημαίνει το γεγονός ότι, σύμφωνα με τις εκτιμήσεις αυτές, το μέγεθος της μείωσης κυμαίνεται μεταξύ των κρατών μελών της ΕΕ από 2 (Εσθονία) έως 13 (Ελλάδα) ποσοστιαίες μονάδες· σημειώνει ότι αυτή δεν είναι η μόνη απάντηση στην ανάγκη αντιμετώπισης της πολυπλοκότητας του φορολογικού συστήματος· παρατηρεί ότι η μείωση του κανονικού συντελεστή ΦΠΑ θα ωφελούσε τους καταναλωτές, ιδίως τα νοικοκυριά χαμηλού εισοδήματος· σημειώνει ότι τα κράτη μέλη έχουν τη δυνατότητα να διερευνήσουν ποια οφέλη θα επέφερε ένας τέτοιος ενιαίος μειωμένος κανονικός συντελεστής για τον θεμιτό ανταγωνισμό στην αγορά τους·

4. θεωρεί ότι η εφαρμογή πληθώρας μειωμένων συντελεστών εξυπηρετεί θεμιτούς σκοπούς στην κοινωνία, ιδίως να μειώσει τη φθίνουσα πορεία του συστήματος ΦΠΑ και να βοηθήσει στην επίτευξη ορισμένων στόχων εθνικής πολιτικής, όπως η πρόσβαση σε βασικά αγαθά και σε τομείς όπως η υγεία και τα τρόφιμα, αλλά επίσης συμβάλλει στην πολυπλοκότητα και την αδιαφάνεια του φορολογικού συστήματος, αυξάνει το κόστος συμμόρφωσης και ενδέχεται να διευκολύνει την απάτη· κατανοεί ότι η εφαρμογή μειωμένων συντελεστών μπορεί να οδηγήσει σε μείωση της τιμής για τον καταναλωτή, αλλά εξαρτάται και από διάφορους άλλους παράγοντες· σημειώνει, ως εκ τούτου, ότι πρέπει να διενεργηθεί διεξοδική ανάλυση και εκτίμηση επιπτώσεων·

5. σημειώνει τις σημαντικές διαφορές των κανονικών συντελεστών μεταξύ των κρατών μελών και την πολυπλοκότητα που αυτό επιφέρει στο σύστημα, παρότι δικαιολογείται από τα διαφορετικά εθνικά οικονομικά συστήματα· υπογραμμίζει ότι η πολυπλοκότητα αυτή επιδεινώνεται από τους διάφορους τρόπους εφαρμογής αυτών των μειωμένων συντελεστών, που είναι θεμιτοί για την επιδίωξη κοινωνικών και περιβαλλοντικών στόχων· υπενθυμίζει ότι η δυνατότητα εφαρμογής εξαιρετικά μειωμένων συντελεστών (σε πέντε κράτη μέλη) και συντελεστών αναμονής (σε πέντε κράτη μέλη) αποτελεί πρόσθετο εμπόδιο στην καθιέρωση ενός συνεκτικού και πλήρως διαλειτουργικού κοινού συστήματος·

6. κατανοεί ότι το σύστημα καθίσταται όλο και πιο περίπλοκο λόγω των διαφορετικών συντελεστών, αλλά και λόγω απαλλαγών και παρεκκλίσεων, οι οποίες πρέπει να αποτελούν εξαιρέσεις· υπενθυμίζει την ιδιαίτερη περίπτωση της άνισης μεταχείρισης των κρατών μελών που προσχώρησαν πριν και μετά το 1992, όπου ισχύουν διαφορετικοί κανόνες· καλεί την Επιτροπή να αντιμετωπίσει το ζήτημα αυτό σε μελλοντικές νομοθετικές προτάσεις·

7. σημειώνει ότι, τις τελευταίες δύο δεκαετίες, η Επιτροπή έχει κινήσει σχεδόν 200 διαδικασίες επί παραβάσει για τον ΦΠΑ· την καλεί να παρουσιάσει περίληψη των κύριων πορισμάτων των διαδικασιών αυτών, ως βάση για την εκπόνηση μελλοντικών νομοθετικών προτάσεων, συγκεκριμένα για τους μειωμένους συντελεστές, τις απαλλαγές και τη μη μεταφορά στο εθνικό δίκαιο·

8. σημειώνει ότι η πανδημία COVID-19 δικαιολόγησε κάποιους κανόνες εξαίρεσης που σχετίζονται με τον ΦΠΑ, οι οποίοι αποδεικνύουν την ανάγκη για έναν ορισμένο βαθμό ευελιξίας προκειμένου να αντιμετωπιστούν επείγουσες ή απροσδόκητες περιστάσεις· προτρέπει την Επιτροπή να λάβει το γεγονός αυτό υπόψη σε μελλοντικές νομοθετικές προτάσεις σχετικά με τον ΦΠΑ·

9. παρατηρεί ότι το έλλειμα ΦΠΑ κυμαίνεται ανάλογα με τον επιχειρηματικό κύκλο και ότι η χαμηλή φορολογική συμμόρφωση συνδέεται μερικές φορές με υψηλούς συντελεστές ΦΠΑ, ανεπαρκή αποτελεσματικότητα του δικαστικού και νομικού συστήματος, αποδυναμωμένους νομικούς θεσμούς, υψηλότερα αντιληπτά επίπεδα διαφθοράς και το συνολικό μερίδιο της παραοικονομίας στην ευρύτερη οικονομία·

10. σημειώνει με ανησυχία ότι ορισμένα κράτη μέλη δεν απαλλάσσουν γενικά τις δωρεές σε είδος από τον ΦΠΑ, με αποτέλεσμα οι επιχειρήσεις να καταστρέφουν καταναλωτικά αγαθά, ιδίως όσα επιστρέφονται, παρόλο που μια τέτοια απαλλαγή είναι δυνατή βάσει της ισχύουσας οδηγίας ΦΠΑ· καλεί την Επιτροπή να εκδώσει κατευθυντήριες γραμμές προς τα κράτη μέλη, διευκρινίζοντας ότι οι απαλλαγές από τον ΦΠΑ για δωρεές σε είδος συνάδουν με την ισχύουσα νομοθεσία της Ένωσης για τον ΦΠΑ, έως ότου εγκριθεί από τα κράτη μέλη η πρόταση του Συμβουλίου COM(2018)0020, άρθρο 98 παράγραφος 2)·

11. εκφράζει τη λύπη του για την έλλειψη διαθέσιμων δεδομένων σχετικά με τις περιφερειακές διαφορές που συνιστούν πιθανώς σημαντικό περιορισμό στη μέτρηση της υστέρησης ΦΠΑ· καλεί την Επιτροπή να ελέγξει εάν η συγκέντρωση και δημοσιοποίηση των περιφερειακών μετρήσεων της υστέρησης ΦΠΑ θα μπορούσε να αποτελέσει πολύτιμο εργαλείο για τη βελτίωση της διαφάνειας και τη μείωση της υστέρησης ΦΠΑ·

Αντίκτυπος της διαφοροποίησης των μειωμένων συντελεστών στις επιχειρήσεις

12. θεωρεί ότι η ισχύουσα διαφοροποίηση των μειωμένων συντελεστών προκαλεί πρόσθετο διοικητικό φόρτο στις επιχειρήσεις· σημειώνει ότι το συνολικό κόστος της συμμόρφωσης με τον ΦΠΑ κυμαίνεται από 1 % έως 4 % του κύκλου εργασιών των εταιρειών στα κράτη μέλη· σημειώνει επίσης ότι η ψηφιοποίηση μπορεί να συμβάλει σημαντικά στη μείωση του κόστους συμμόρφωσης για τις επιχειρήσεις·

13. διαπιστώνει ότι οι ΜΜΕ καταβάλλουν αναλογικά υψηλότερο κόστος συμμόρφωσης καθώς αυτό είναι σταθερό και δεν εξαρτάται από το μέγεθος της επιχείρησης· ότι το υψηλό κόστος συμμόρφωσης συνιστά φραγμό για την είσοδο στην εσωτερική αγορά της ΕΕ· θεωρεί, επομένως, ότι τα διαφοροποιημένα καθεστώτα ΦΠΑ εντός της ΕΕ ενδέχεται να λειτουργήσουν ως αντικίνητρο για το ενδοκοινοτικό εμπόριο για όλες τις επιχειρήσεις, ειδικά για τις ΜΜΕ· σημειώνει, ωστόσο, ότι τα εμπειρικά στοιχεία είναι ασαφή όσον αφορά τις επιπτώσεις των διαφοροποιημένων συστημάτων ΦΠΑ στο διεθνές εμπόριο και το κατά πόσον θα μπορούσαν να δημιουργήσουν άνισους όρους ανταγωνισμού στο εν λόγω εμπόριο, ιδίως λόγω του υψηλού κόστους συμμόρφωσης, των απαλλαγών και των ελλιπών συστημάτων επιστροφής:

14. σημειώνει τις δυνατότητες της ψηφιοποίησης στη μείωση του κόστους συμμόρφωσης, αν και τα οφέλη αυτά συχνά υλοποιούνται μόνο μακροπρόθεσμα· υποστηρίζει ότι οι ψηφιακές καινοτομίες ( 28 ) μπορούν πιθανότατα να ελαττώσουν το κόστος συμμόρφωσης, να ενισχύσουν τη διαφάνεια των εμπορικών συναλλαγών και να μειώσουν τη γραφειοκρατία· τονίζει την ανάγκη κατοχύρωσης της ασφάλειας των δεδομένων, και προστασίας του απορρήτου προσώπων και επιχειρήσεων· επιμένει ότι οι επιχειρήσεις πρέπει να υποστηριχθούν επικουρικά ( 29 ) μέσω προγραμμάτων της ΕΕ και ότι οι ΜΜΕ και άλλοι ευάλωτοι οικονομικοί παράγοντες ειδικότερα πρέπει να υποστηριχθούν μέσω κατάρτισης οργανωμένης σε επίπεδο ΕΕ σχετικά με την ψηφιακή μετάβαση, προκειμένου να επωφεληθούν από αυτήν και να συμβάλουν σε αυτήν· τονίζει ότι μια τέτοια γενική προσέγγιση για την επιτάχυνση της ψηφιοποίησης της τεχνογνωσίας και των επιτόπιων δραστηριοτήτων των ΜΜΕ θα ωφελούσε τελικά την είσπραξη του ΦΠΑ· επισημαίνει τις δυνατότητες της τεχνολογίας κατανεμημένου καθολικού για την πρόληψη της απάτης στον τομέα του ΦΠΑ, όπως η ενδοκοινοτική απάτη αφανούς εμπόρου, και προσβλέπει στη νομοθετική πρόταση για τον εκσυγχρονισμό των υποχρεώσεων υποβολής δηλώσεων ΦΠΑ· καλεί, επιπλέον, την Επιτροπή να προτείνει μια πρωτοβουλία που θα εστιάζει στην εύκολη εφαρμογή της τεχνολογίας κατανεμημένου καθολικού από τους εμπόρους και στη μείωση της γραφειοκρατίας·

15. πιστεύει ότι, προκειμένου να διευκολυνθεί το εμπόριο και να αυξηθεί η ασφάλεια δικαίου στην ενιαία αγορά, η Επιτροπή, σε συνεργασία με τα κράτη μέλη, θα πρέπει να βελτιώσει τη βάση δεδομένων Taxes in Europe , μια διαδικτυακή πύλη πληροφοριών της ΕΕ για τον ΦΠΑ για επιχειρήσεις. Η εν λόγω δικτυακή πύλη θα πρέπει να παρέχει ταχεία πρόσβαση σε επικαιροποιημένες και ακριβείς συναφείς πληροφορίες σχετικά με την εφαρμογή του συστήματος ΦΠΑ στα διάφορα κράτη μέλη, και ειδικότερα σχετικά με τους σωστούς συντελεστές ΦΠΑ για διαφορετικά αγαθά και υπηρεσίες στα διάφορα κράτη μέλη, καθώς και με τις προϋποθέσεις για μηδενικό συντελεστή· επισημαίνει ότι η πύλη αυτή μπορεί επίσης να βοηθήσει στην αντιμετώπιση της σημερινής υστέρησης ΦΠΑ· προτείνει την εισαγωγή της μονοαπευθυντικής θυρίδας της ΕΕ στη διαδικτυακή πύλη πληροφοριών της ΕΕ για τον ΦΠΑ·

16. επισημαίνει την υπηρεσία μίας στάσης της ΕΕ ως παράδειγμα ψηφιακής καινοτομίας που επιτρέπει στις ευρωπαϊκές επιχειρήσεις να απλοποιήσουν τις υποχρεώσεις τους στον τομέα του ΦΠΑ και, συνεπώς, να μειώσουν το κόστος συμμόρφωσης στον τομέα των πωλήσεων ηλεκτρονικού εμπορίου εντός της ΕΕ· σημειώνει ότι μια τέτοια μείωση του κόστους συμμόρφωσης είναι ιδιαίτερα επωφελής για τις ΜΜΕ· λαμβάνει υπό σημείωση την προθυμία της Επιτροπής να προτείνει, για το 2022/2023, τροποποίηση της οδηγίας ΦΠΑ με σκοπό την περαιτέρω επέκταση του πεδίου εφαρμογής της μονοαπευθυντικής θυρίδας ΦΠΑ· καλεί την Ευρωπαϊκή Επιτροπή να διερευνήσει τον τρόπο για να επεκτείνει το πεδίο εφαρμογής της υπηρεσίας ενιαίας εξυπηρέτησης για τον ΦΠΑ·

17. καλεί τα κράτη μέλη να αυξήσουν και να βελτιώσουν τη μεταξύ τους συνεργασία και να εφαρμόσουν διεξοδικά το σύνολο κανόνων που εγκρίθηκαν τον Φεβρουάριο του 2020 σχετικά με την ανταλλαγή δεδομένων για τις πληρωμές ΦΠΑ, ώστε να διευκολυνθεί ο εντοπισμός περιπτώσεων φοροδιαφυγής στις διασυνοριακές συναλλαγές ηλεκτρονικού εμπορίου·

18. σημειώνει ότι τα κράτη μέλη χρησιμοποιούν ήδη νέες τεχνολογίες για να βελτιώσουν την αποτελεσματικότητα των ελέγχων των εγχώριων αγορών για φορολογικά θέματα· κατανοεί ότι τα εν λόγω εθνικά μέτρα πρέπει να λαμβάνονται υπόψη σε οποιαδήποτε μεταρρύθμιση του συστήματος ΦΠΑ, ως ορθές πρακτικές που πρέπει να συνεκτιμώνται· υποστηρίζει την ενίσχυση του συντονισμού μεταξύ των κρατών μελών ως προς το θέμα αυτό, προκειμένου να διευκολυνθούν οι διασυνοριακές συναλλαγές, χωρίς υπερβολικό κόστος για τους οικονομικούς φορείς και τους καταναλωτές· καλεί την Επιτροπή να υποβάλει συγκεκριμένες προτάσεις για να προωθήσει ένα ταχύτερο σύστημα ανταλλαγής πληροφοριών σχετικά με τις συναλλαγές ΦΠΑ εντός της ΕΕ και να το καταστήσει διαλειτουργικό με τους εθνικούς μηχανισμούς· τάσσεται υπέρ της επέκτασης της ηλεκτρονικής τιμολόγησης και ζητεί τη θέσπιση ενός προτύπου ηλεκτρονικής τιμολόγησης της ΕΕ που θα εναρμονίζει, ιδίως, τις πληροφορίες που περιέχονται σε ένα ηλεκτρονικό τιμολόγιο, προκειμένου να διευκολυνθεί η διασυνοριακή διαλειτουργικότητα, να διασφαλιστεί η συμμόρφωση με τους νόμους, να αυξηθεί η διαφάνεια στις εμπορικές συναλλαγές και, ως εκ τούτου, να περιοριστούν οι απάτες και τα σφάλματα·

19. υπογραμμίζει την επείγουσα ανάγκη να αντιμετωπιστεί η διασυνοριακή απάτη στον τομέα του ΦΠΑ και η αλυσιδωτή απάτη, με την κατάλληλη εφαρμογή αποτελεσματικών μηχανισμών ανταλλαγής πληροφοριών και τη διάθεση των κατάλληλων μέσων (ανθρώπινα, οικονομικά, τεχνικά και τεχνολογικά) σε εθνικές και άλλες αρχές όπως η OLAF· τονίζει την πολύτιμη συμβολή οργανισμών όπως το Eurofisc· υπενθυμίζει τον ρόλο των παρόχων υπηρεσιών πληρωμών και την ανάγκη να διασφαλιστούν υψηλά πρότυπα όσο αφορά τις δηλώσεις για τον ΦΠΑ· θεωρεί αναγκαία την εκπόνηση μελέτης επιπτώσεων από την Επιτροπή για την αξιολόγηση της καθιέρωσης ενός γενικευμένου μηχανισμού αντιστροφής της επιβάρυνσης σε αρκετά κράτη μέλη μετά την εφαρμογή της οδηγίας του Συμβουλίου σχετικά με την προσωρινή εφαρμογή ενός γενικευμένου μηχανισμού αντιστροφής της επιβάρυνσης για τις παραδόσεις αγαθών και την παροχή υπηρεσιών που υπερβαίνουν ένα ορισμένο όριο ( 30 ) , προκειμένου να καταπολεμηθεί η ενδοκοινοτική απάτη του αφανούς εμπόρου, και να αξιολογηθεί, ιδίως, ο αντίκτυπός της στην καταπολέμηση όλων των μορφών απάτης στον τομέα του ΦΠΑ και οι συνέπειες για το κόστος συμμόρφωσης των επιχειρήσεων·

20. παρατηρεί ότι η ευρεία διαφοροποίηση των συντελεστών συμβάλλει στην στρέβλωση των τιμών στην εσωτερική αγορά δημιουργώντας κίνητρα για διασυνοριακές αγορές· σημειώνει, ειδικότερα, ότι η διαφοροποίηση των συντελεστών ΦΠΑ δημιουργεί κίνητρο για την εκμετάλλευση των διαφορών στις τιμές μεταξύ των χωρών μετατοπίζοντας την κατανάλωση σε κράτη μέλη με χαμηλότερους συντελεστές ΦΠΑ και στρεβλώνει την είσπραξη εσόδων από τις κυβερνήσεις·

21. υπενθυμίζει ότι οι εταιρείες χρειάζονται απλουστευμένη και κεντρική πρόσβαση σε πληροφορίες σχετικά με τους συντελεστές, τους ορθούς συντελεστές ΦΠΑ για διάφορα αγαθά και υπηρεσίες στα διάφορα κράτη μέλη και τις προϋποθέσεις για μηδενικό συντελεστή ΦΠΑ, καθώς και σαφείς και αδιαμφισβήτητους κανόνες ΦΠΑ για την ενθάρρυνση των διασυνοριακών επιχειρήσεων και τη μείωση του διοικητικού φόρτου τους· χαιρετίζει, στο πλαίσιο αυτό, την απλουστευμένη και ψηφιοποιημένη μέθοδο καταχώρισης, μέσω διαδικτυακής πύλης, του καθεστώτος ΦΠΑ για τις μικρές επιχειρήσεις που ασκούν διασυνοριακές δραστηριότητες, η οποία μειώνει το κόστος και τον διοικητικό φόρτο· σημειώνει ότι 26 από τα 27 κράτη μέλη χρησιμοποιούν τους μειωμένους συντελεστές ως αναπόσπαστο μέρος της φορολογικής και κοινωνικής τους πολιτικής· υπενθυμίζει ότι μία κοινή διαδικτυακή πύλη ενημέρωσης σχετικά με την εφαρμογή των συστημάτων ΦΠΑ στα διάφορα κράτη μέλη θα ευνοούσε τις διασυνοριακές δραστηριότητες και θα μείωνε τη διοικητική επιβάρυνση των εταιρειών·

22. εκφράζει την ικανοποίησή του για τη θετική τάση μείωσης του κόστους συμμόρφωσης λόγω της συνεχιζόμενης ψηφιοποίησης των επιχειρήσεων και της δημόσιας διοίκησης· σημειώνει ότι στις χώρες του ΟΟΣΑ ο χρόνος που απαιτείται για τη φορολογική συμμόρφωση μειώθηκε μεταξύ 230 σε 162 ώρες μεταξύ 2006 και 2020. λόγω κυρίως της καθιέρωσης συστημάτων ηλεκτρονικής αρχειοθέτησης και πληρωμής ( 31 )

23. υπογραμμίζει ότι ένα σωστά σχεδιασμένο σύστημα ΦΠΑ οφείλει να είναι ουδέτερο και να μην επηρεάζει το εμπόριο, αλλά ότι η αρχή αυτή στην πράξη δύσκολα επαληθεύεται σε παγκόσμιο επίπεδο με δεδομένη την πρακτική των απαλλαγών ΦΠΑ, την ανεπάρκεια των συστημάτων επιστροφής, την πληθώρα των συντελεστών που προκαλεί υψηλότερο κόστος συμμόρφωσης· υπενθυμίζει ότι ένα αποτελεσματικό σύστημα ΦΠΑ συμβάλλει στην καταπολέμηση της φοροδιαφυγής και της φορολογικής βελτιστοποίησης· τονίζει ότι όλο και περισσότερες ΜΜΕ είναι διατεθειμένες να διεξάγουν εμπορικές δραστηριότητες σε ολόκληρη την ΕΕ, ιδίως μέσω διαδικτυακών συναλλαγών, και ότι το σύστημα ΦΠΑ της ΕΕ θα πρέπει να στοχεύει στη διευκόλυνση της διασυνοριακής αυτής ανάπτυξης·

24. σημειώνει ότι, σύμφωνα με εμπειρικά στοιχεία, το ισχύον σύστημα πολλαπλών συντελεστών ΦΠΑ παρουσιάζει φθίνουσα τάση στα κράτη μέλη όταν μετράται ως ποσοστό του διαθέσιμου εισοδήματος, αλλά τείνει να είναι αναλογικό ή ελαφρώς προοδευτικό στα περισσότερα κράτη μέλη όταν μετράται ως ποσοστό των δαπανών· σημειώνει περαιτέρω ότι, όταν μετρώνται σε όρους δαπανών, οι υφιστάμενοι μειωμένοι και μηδενικοί συντελεστές ΦΠΑ συμβάλλουν ώστε να καταστεί πιο προοδευτικός ο ΦΠΑ σε σύγκριση με τα συστήματα ενιαίου συντελεστή ΦΠΑ· σημειώνει επιπλέον ότι, σύμφωνα με τα στοιχεία, μόνο οι συντελεστές ΦΠΑ που μειώθηκαν με στόχο τη στήριξη των νοικοκυριών με χαμηλό εισόδημα (όπως οι μειωμένοι συντελεστές στα τρόφιμα) καθιστούν τον ΦΠΑ πιο προοδευτικό· καλεί τα κράτη μέλη, κατά την εφαρμογή μειωμένων συντελεστών ΦΠΑ, να το πράττουν με συγκεκριμένο στόχο τη στήριξη των νοικοκυριών με χαμηλότερο εισόδημα·

25. τονίζει ότι τα κράτη μέλη θα πρέπει να έχουν τη δυνατότητα να εφαρμόζουν μηδενικούς συντελεστές ΦΠΑ σε βασικά αγαθά·

Αντίκτυπος των μειωμένων συντελεστών στους καταναλωτές και στους κοινωνικούς και περιβαλλοντικούς στόχους

26. παρατηρεί ότι η εφαρμογή μειωμένων συντελεστών δεν οδηγεί συστηματικά σε μόνιμες μειώσεις τιμών για τον καταναλωτή και ότι η αποτελεσματικότητα τους εξαρτάται από επιπρόσθετους παράγοντες, όπως ο βαθμός στον οποίο οι επιχειρήσεις μεταφέρουν το όφελος στους καταναλωτές, η διάρκεια τους στο χρόνο, το εύρος της μείωσης και η πολυπλοκότητα του συστήματος συντελεστών· τονίζει ότι η εφαρμογή μειώσεων στο σύνολό τους είναι επομένως μια πολύπλοκη διαδικασία και δεν θα πρέπει να πραγματοποιείται χωρίς ορθή εκτίμηση επιπτώσεων· σημειώνει ότι, ενώ οι υφιστάμενοι μειωμένοι και μηδενικοί συντελεστές ΦΠΑ έχουν μεγαλύτερο αναλογικό όφελος για τα νοικοκυριά με χαμηλό εισόδημα στην ΕΕ (μετρούμενοι ως ποσοστό των δαπανών), συνήθως έχουν μεγαλύτερο όφελος για τα νοικοκυριά με υψηλό εισόδημα σε απόλυτους (χρηματικούς) όρους· σημειώνει, ως εκ τούτου, ότι πρέπει να πραγματοποιηθούν εκτενείς αναλύσεις και εκτιμήσεις επιπτώσεων προκειμένου να διασφαλιστεί ότι οι μειώσεις εφαρμόζονται μόνο όταν μπορούν να ωφελήσουν νοικοκυριά χαμηλού εισοδήματος·

27. επισημαίνει ότι οι μειωμένοι συντελεστές επιδιώκουν κανονικά τον θεμιτό σκοπό να διασφαλίσουν ότι τα βασικά αγαθά είναι προσβάσιμα σε όλους· τονίζει ότι οι μειωμένοι συντελεστές ΦΠΑ στα είδη πρώτης ανάγκης (π.χ. τρόφιμα) τείνουν να καθιστούν τον ΦΠΑ πιο προοδευτικό· τονίζει ότι οι μειωμένοι συντελεστές μπορεί να είναι ιδιαίτερα σημαντικοί σε κοινωνίες με μεγάλες εισοδηματικές διαφορές και υψηλό επίπεδο κοινωνικής και οικονομικής ανισότητας· σημειώνει ότι τα εμπειρικά στοιχεία σχετικά με την αποτελεσματικότητα των μειωμένων συντελεστών ΦΠΑ στην προώθηση κοινωνικά επιθυμητών ή περιβαλλοντικών αγαθών είναι σπάνια και ασαφή·

28. εκφράζει τη βαθύτατη ανησυχία του για τον φθίνοντα χαρακτήρα των φόρων κατανάλωσης· τονίζει ότι ο ΦΠΑ θα πρέπει να διατηρείται σε χαμηλούς συντελεστές, καθώς επιβαρύνει δυσανάλογα τα νοικοκυριά με χαμηλότερο εισόδημα, επιδεινώνοντας την ανισότητα στην κατανομή του πλούτου·

29. παρατηρεί ότι η αποτελεσματικότητα των μειωμένων συντελεστών ΦΠΑ όσον αφορά την προώθηση φιλικών προς το περιβάλλον αγαθών εξακολουθεί να είναι δύσκολο να αξιολογηθεί λόγω έλλειψης εμπειρικών στοιχείων, αν και σε ορισμένες περιπτωσιολογικές μελέτες και σύμφωνα με ορισμένα μοντέλα μπορούν να μετρηθούν θετικές επιπτώσεις· θεωρεί, ωστόσο, ότι για την προώθηση μιας φιλικής προς το περιβάλλον κατανάλωσης, είναι πρωταρχικής σημασίας τα κράτη μέλη να καταργήσουν σταδιακά όλους τους μηδενικούς και μειωμένους συντελεστές ΦΠΑ για επιβλαβή για το περιβάλλον αγαθά και υπηρεσίες· καλεί τα κράτη μέλη να καταργήσουν σταδιακά τους μειωμένους συντελεστές για τα αγαθά και τις υπηρεσίες υψηλής ρύπανσης έως το 2030, προκειμένου να επιτευχθούν οι κλιματικοί στόχοι της ΕΕ που κατοχυρώνονται στην Ευρωπαϊκή Πράσινη Συμφωνία· καλεί τα κράτη μέλη να μελετήσουν την εφαρμογή μηχανισμών αντιστάθμισης που θα βοηθήσουν τα νοικοκυριά χαμηλού εισοδήματος να αντιμετωπίσουν τη μείωση του διαθέσιμου εισοδήματος που προκύπτει από τους υψηλότερους συντελεστές ΦΠΑ για τα ρυπογόνα αγαθά και υπηρεσίες·

30. τονίζει, εν προκειμένω, ότι οι μειωμένοι συντελεστές θα πρέπει να λαμβάνουν υπόψη τη βιωσιμότητα των δημόσιων οικονομικών· σημειώνει ότι ο εξορθολογισμός που αποσκοπεί στην επίτευξη ενός ενιαίου συστήματος ΦΠΑ θα πρέπει να λαμβάνει υπόψη την ιστορική και προσωρινή εφαρμογή των μειωμένων συντελεστών, υπό την προϋπόθεση ότι πληρούνται άλλες προϋποθέσεις·

31. υπογραμμίζει ότι, σύμφωνα με τα στοιχεία, οι μειωμένοι συντελεστές ΦΠΑ αποτελούν συχνά ανεπαρκές εργαλείο για την επίτευξη των κοινωνικών ή περιβαλλοντικών στόχων διότι συνεπάγονται σημαντικό κόστος για τις κυβερνήσεις που οφείλεται στο βαθμό της διαφοράς των συντελεστών, στη μείωση των φορολογικών εσόδων, στην αύξηση των διοικητικών εξόδων, στο κόστος που προκύπτει από ελέγχους και επιθεωρήσεις, στην ασκούμενη από εκπροσώπους κοινωνικών και οικονομικών συμφερόντων πίεση, στο κόστος συμμόρφωσης, στις οικονομικές στρεβλώσεις ή ακόμη και στη φοροαποφυγή, καθώς και στη δυσκολία προσέγγισης των ομάδων στόχου·

32. σημειώνει ότι, για να αξιολογηθεί πλήρως η αποδοτικότητα και η αποτελεσματικότητα των μη κανονικών συντελεστών ΦΠΑ, είναι αναγκαίο να συγκριθούν με εναλλακτικά μέσα πολιτικής· είναι της άποψης ότι τα μέτρα αυτά μπορούν να αποτελέσουν πιο αποτελεσματικά, ευέλικτα, ορατά και οικονομικά αποδοτικά εργαλεία για την επίτευξη αυτών των κοινωνικών και περιβαλλοντικών στόχων, εάν χρησιμοποιηθούν από τις κυβερνήσεις με αποδοτικό τρόπο· σημειώνει, ωστόσο, ότι αυτά τα μέσα αποτελούν τον πυρήνα της εθνικής φορολογικής κυριαρχίας και περιλαμβάνονται στις εθνικές αρμοδιότητες επειδή δεν υπάρχει νομοθεσία της ΕΕ που να τα εναρμονίζει· επισημαίνει ότι πρέπει, ωστόσο, να σέβονται την πολιτική ανταγωνισμού της ΕΕ·

33. τονίζει ότι ένα ενιαίο σύστημα ΦΠΑ, σε συνδυασμό με εναλλακτικά μέσα πολιτικής και μια σειρά κοινωνικών μεταρρυθμίσεων και περιβαλλοντικών φορολογικών μέσων, είναι όλες επιλογές που αξίζει να διερευνηθούν κατά τον σχεδιασμό ενός αποτελεσματικού οικονομικού, κοινωνικού και πράσινου ολιστικού φορολογικού συστήματος, εφόσον δεν επιβαρύνουν αδικαιολόγητα τα νοικοκυριά χαμηλού εισοδήματος· επισημαίνει ότι η Νέα Ζηλανδία εφαρμόζει ένα ενιαίο πάγιο συντελεστή ΦΠΑ 15 %, αλλά και πίστωση φόρου για τα νοικοκυριά χαμηλού εισοδήματος· τονίζει ότι οι προσπάθειες για την απλούστευση ή την εναρμόνιση του συστήματος ΦΠΑ στην ΕΕ δεν πρέπει να οδηγήσουν σε υψηλότερους κανονικούς συντελεστές ΦΠΑ· τονίζει ότι οι κατ’ αποκοπή επιχορηγήσεις και οι ενημερωτικές εκστρατείες θα μπορούσαν να αποτελέσουν επιλογή για την προώθηση αγαθών ιδιαίτερης κοινωνικής σημασίας·

Συμπέρασμα

34. υπενθυμίζει ότι τα έσοδα από τον ΦΠΑ είναι μία από τις σημαντικότερες πηγές δημόσιων εσόδων, αντιπροσωπεύοντας κατά μέσο όρο περίπου το 21 % των συνολικών φορολογικών εσόδων στην ΕΕ· σημειώνει ότι το έλλειμμα ΦΠΑ ανέρχεται κατά μέσο όρο στο 10 % και ότι ο ΦΠΑ αποτελεί επίσης ίδιο πόρο για τον προϋπολογισμό της ΕΕ· υπογραμμίζει ότι κάθε μείωση της βάσης ΦΠΑ οδηγεί ενδεχομένως σε απώλεια εσόδων για τα δημόσια οικονομικά· καλεί τις εθνικές φορολογικές αρχές να αναλάβουν πρωτοβουλίες για να μειωθεί η υστέρηση ΦΠΑ προκειμένου να βελτιωθούν τα δημόσια οικονομικά, ιδίως υπό το πρίσμα της οικονομικής ύφεσης που προκλήθηκε από την πανδημία COVID-19, και να αυξηθούν οι ίδιοι πόροι της ΕΕ·

35. εκφράζει την ικανοποίησή του, εν προκειμένω, για την επίτευξη σημαντικής προόδου όσον αφορά τη συνεργασία μεταξύ των φορολογικών αρχών των κρατών μελών την τελευταία δεκαετία· στηρίζει τη διεξαγωγή περαιτέρω συζητήσεων μεταξύ των κρατών μελών με στόχο την ενίσχυση της διοικητικής συνεργασίας·

36. υιοθετεί τα πορίσματα της μελέτης της DIW ECON στην οποία τονίζεται ότι οι κανονικοί συντελεστές το 2019 εφαρμόστηκαν, κατά μέσο όρο, επί του 71 % της συνολικής φορολογικής βάσης των κρατών μελών· τονίζει ότι το κόστος συμμόρφωσης των διαφοροποιημένων συστημάτων ΦΠΑ μπορεί να μειωθεί σημαντικά με τη συνέχιση της ψηφιοποίησης των επιχειρήσεων και των δημόσιων διοικήσεων· τονίζει ότι το κόστος των διαφοροποιημένων συστημάτων ΦΠΑ για τις επιχειρήσεις, ιδίως τις ΜΜΕ, οι στρεβλώσεις που μπορεί να προκαλέσουν στην εσωτερική αγορά και στο εμπόριο, και ο αντίκτυπός τους στις κυβερνήσεις από την απώλεια εσόδων, πρέπει να αξιολογηθούν προσεκτικά προκειμένου να επιτευχθεί ένα συνεκτικό, δίκαιο και αποτελεσματικό σύστημα ΦΠΑ στην ΕΕ· σημειώνει ότι οι μειωμένοι συντελεστές στα αγαθά πρώτης ανάγκης (π.χ. τρόφιμα) τείνουν να καθιστούν τον ΦΠΑ πιο προοδευτικό και ότι τα νοικοκυριά χαμηλού εισοδήματος επωφελούνται από μειωμένους συντελεστές ΦΠΑ ακόμη και αν αποτελούν λιγότερο αποτελεσματικό μέσο για την επίτευξη της κατανομής των εσόδων ή περιβαλλοντικών στόχων·

37. επισημαίνει ότι οι δυσκολίες περιορισμού του ελλείμματος ΦΠΑ μεταξύ των κρατών μελών οφείλονται σε ένα συνδυασμό παραγόντων, όπως η ανάγκη να διατηρηθεί μια σειρά απαλλαγών ΦΠΑ για συγκεκριμένα αγαθά και υπηρεσίες, και η βούληση των κρατών μελών να διατηρήσουν μειωμένους συντελεστές ύψους τουλάχιστον 5 %· αναγνωρίζει την ανάγκη των κρατών μελών να διατηρήσουν ευελιξία στον καθορισμό του συντελεστή τους ΦΠΑ, δεδομένης της σημασίας του ως εργαλείου δημοσιονομικής πολιτικής·

38. ζητεί να καθιερωθεί ένα απλουστευμένο και εκσυγχρονισμένο σύστημα ΦΠΑ με όρια στις απαλλαγές και τους μειωμένους συντελεστές, με σκοπό την προώθηση μιας δίκαιης και αποτελεσματικής ανταγωνιστικότητας των επιχειρήσεων στην εσωτερική αγορά, τη μείωση του κόστους συμμόρφωσης και τη βελτίωση της εθελοντικής συμμόρφωσης· σημειώνει ότι ένα τέτοιο απλουστευμένο σύστημα ΦΠΑ θα εξακολουθεί να επωφελείται από μια υπηρεσία μίας στάσης, για να μειωθεί το κόστος συμμόρφωσης για τις ευρωπαϊκές εταιρείες και να ενισχυθεί το εμπόριο εντός της ΕΕ· σημειώνει την πρόταση της πρώην πορτογαλικής Προεδρίας του Συμβουλίου και της τρέχουσας Σλοβενικής Προεδρίας του Συμβουλίου για τη σταδιακή κατάργηση όλων των μηδενικών και μειωμένων συντελεστών για τα επιβλαβή για το περιβάλλον αγαθά και υπηρεσίες σε επίπεδο κρατών μελών, όπως τα ορυκτά καύσιμα, τα χημικά φυτοφάρμακα και τα χημικά λιπάσματα· ζητεί να μελετηθεί η εφαρμογή κοινωνικών μέτρων για τα νοικοκυριά χαμηλού εισοδήματος προκειμένου να αντισταθμιστεί η μείωση του διαθέσιμου εισοδήματος που προκύπτει από τους υψηλότερους συντελεστές ΦΠΑ για ρυπογόνα αγαθά και υπηρεσίες· προτρέπει τα κράτη μέλη να εγκρίνουν ταχέως πρόταση αναθεώρησης της οδηγίας για τους συντελεστές ΦΠΑ ( 32 )

39. υπογραμμίζει ότι η υστέρηση ΦΠΑ οφείλεται σε μεγάλο βαθμό σε ένα συνδυασμό παραγόντων στα κράτη μέλη, όπως στα νομοθετικά κενά, στην έλλειψη πόρων και ψηφιακής αποτελεσματικότητας στις φορολογικές διοικήσεις, στην αναποτελεσματικότητα των μέτρων επιβολής και ελέγχου, κυρίως όσον αφορά τη φορολογική απάτη και τη φοροαποφυγή, καθώς και στον επιθετικό φορολογικό σχεδιασμό· καλεί, εν προκειμένω, τα κράτη μέλη να βελτιώσουν τη διοικητική συνεργασία και να ενισχύσουν τις επιδόσεις των εθνικών φορολογικών αρχών· εκφράζει την ικανοποίησή του για το εργαλείο «Ανάλυση του Δικτύου Συναλλαγών» και υποστηρίζει την καθιέρωση ενισχυμένης συνεργασίας μεταξύ των μελών του Eurofisc, προκειμένου να εντοπίζονται γρήγορα περιστατικά αλυσιδωτής απάτης· καλεί τη Διάσκεψη για το μέλλον της Ευρώπης να εξετάσει το θέμα αυτό στο πλαίσιο της προστασίας των οικονομικών συμφερόντων της ΕΕ·

40. θεωρεί απαραίτητη την πιο εναρμονισμένη εισαγωγή της ηλεκτρονικής τιμολόγησης σε όλα τα κράτη μέλη, πέρα από την τρέχουσα υποχρεωτική χρήση της στις δημόσιες συμβάσεις σε ολόκληρη την ΕΕ, δεδομένου ότι έχει αποδειχθεί αποτελεσματικό εργαλείο για την καταπολέμηση της απάτης και της φοροδιαφυγής στις χώρες όπου έχει επίσης εισαχθεί για άλλους τύπους συναλλαγών, και έχει οδηγήσει σε μεγαλύτερη απλοποίηση και μειωμένο κόστος συμμόρφωσης·

41. υπενθυμίζει τη σημασία της ανεξαρτησίας και του αμερόληπτου χαρακτήρα του Ευρωπαϊκού Φορολογικού Παρατηρητηρίου, το οποίο δημιουργήθηκε με πρωτοβουλία του Κοινοβουλίου· τονίζει ότι το πρόγραμμα Fiscalis 2021-2027 αποτελεί ουσιαστικό εργαλείο για τη διευκόλυνση της ταχείας και εποικοδομητικής συνεργασίας μεταξύ των φορολογικών αρχών·

42. υπενθυμίζει ότι η αποτελεσματικότητα των μειωμένων συντελεστών ως εργαλείου πολιτικής πρέπει πάντοτε να αξιολογείται στο συγκεκριμένο πλαίσιο άλλων υφιστάμενων συναφών εργαλείων· προσθέτει ότι οι μειωμένοι συντελεστές είναι συχνά συμπληρωματικοί προς τα υφιστάμενα εργαλεία κοινωνικής και περιβαλλοντικής πολιτικής και ότι τα άμεσα φορολογικά κίνητρα είναι μέσα που στοχεύουν καλύτερα τα νοικοκυριά χαμηλού εισοδήματος — π.χ. ένα αφορολόγητο όριο και προοδευτικοί φορολογικοί συντελεστές — και είναι γενικά λιγότερο δαπανηρά, εφόσον πληρούνται άλλες προϋποθέσεις·

43. τονίζει ότι επιβάλλεται η μετάβαση σε ένα οριστικό σύστημα ΦΠΑ την με βάση την αρχή της φορολόγησης στη χώρα προορισμού· προτρέπει το Συμβούλιο να εγκρίνει το συντομότερο δυνατό την πρόταση οδηγίας της 25ης Μαΐου 2018, (COM(2018)0329), δεδομένης της έκτασης της απώλειας εθνικών και ευρωπαϊκών δημοσιονομικών πόρων υπό το ισχύον καθεστώς· επισημαίνει, εν προκειμένω, τις βασικές αρχές του μελλοντικού οριστικού συστήματος ΦΠΑ για τη διασυνοριακή φορολόγηση των αγαθών εντός της ΕΕ στον προορισμό, και τη χρέωση και είσπραξη του ΦΠΑ εντός του κράτους μέλους προορισμού από τον προμηθευτή·

44. καλεί την Επιτροπή να δώσει συνέχεια σε αυτήν την έκθεση με συγκεκριμένες νομοθετικές προτάσεις, εξετάζοντας τα συγκεκριμένα θέματα που αναφέρονται· καλεί το Συμβούλιο να αξιολογήσει τον διάλογο και τη συνεργασία με το Κοινοβούλιο, επιδιώκοντας τη σωστή μεταρρύθμιση του συστήματος ΦΠΑ, έχοντας υπόψη τις προτάσεις αυτές, καθώς και τη θεμελιώδη ανάγκη να διασφαλιστεί ο δημοκρατικός χαρακτήρας των αλλαγών στη φορολογική πολιτική της ΕΕ·

45. υποστηρίζει την πρόταση του Ελεγκτικού Συνεδρίου ( 33 ) να εξεταστεί η θέσπιση μηχανισμού αναθεώρησης του πολυετούς σταθμισμένου μέσου συντελεστή (ΣΜΣ) κατά την περίοδο που καλύπτεται από το πολυετές δημοσιονομικό πλαίσιο, προκειμένου να αποφευχθούν στρεβλώσεις στο επίπεδο των συνεισφορών με βάση τον ΦΠΑ κατά τη διάρκεια της περιόδου αυτής σε περίπτωση που ένα κράτος μέλος αποφασίσει να αλλάξει την πολιτική του στον τομέα του ΦΠΑ·

46. σημειώνει ότι η οδηγία ΦΠΑ υπόκειται στην ομόφωνη έγκριση από το Συμβούλιο σύμφωνα με το άρθρο 113 ΣΛΕΕ·

47. υπενθυμίζει τα πλεονεκτήματα του αριθμού φορολογικού μητρώου ως χρήσιμου εργαλείου για τη διασφάλιση της συμμόρφωσης και του σεβασμού των φορολογικών υποχρεώσεων· καλεί την Επιτροπή και τα κράτη μέλη να διερευνήσουν όλες τις δυνατότητες του ΑΦΜ ως μηχανισμού για τη διασφάλιση υψηλών προτύπων αποτελεσματικότητας κατά την υποβολή δηλώσεων·

48. υποστηρίζει την ιδέα να επεκταθεί το πεδίο εφαρμογής της υπηρεσίας ενιαίας εξυπηρέτησης για τον ΦΠΑ που ισχύει από το 2015 και για τη δήλωση και την πληρωμή του ΦΠΑ· υπογραμμίζει την ανάγκη να εξεταστεί συγκεκριμένα το θέμα της προσαρμογής της υπηρεσίας στην ολοένα επεκτεινόμενη αγορά του ηλεκτρονικού εμπορίου·

49. καλεί την Επιτροπή να αξιολογήσει το ισχύον πλαίσιο και να προτείνει συγκεκριμένες νομοθετικές προτάσεις για την επαλήθευση των διασυνοριακών συναλλαγών, που θα συμβάλλουν στην εξασφάλιση του ΦΠΑ· υπογραμμίζει, εν προκειμένω, την ανάγκη να εξεταστούν συγκεκριμένα οι ευκαιρίες που προκύπτουν από τη χρήση νέων ψηφιακών τεχνολογιών, με υψηλά πρότυπα προστασίας των δεδομένων προσωπικού χαρακτήρα, που αποτελούν δικαιώματα των φορολογουμένων·

50. υπενθυμίζει ότι είναι σημαντικό να διασφαλιστεί η πλήρης μεταφορά και η ορθή εφαρμογή της δέσμης μέτρων ΦΠΑ για το ηλεκτρονικό εμπόριο· καλεί την Επιτροπή να αξιολογήσει την πρόοδο ως προς το θέμα αυτό και να υποβάλει συγκεκριμένες προτάσεις για την προσαρμογή των κανόνων, λαμβάνοντας υπόψη, όπου απαιτείται, την εκθετική ανάπτυξη του ηλεκτρονικού εμπορίου· σημειώνει ότι υπάρχει σημαντική υστέρηση στις εισπράξεις ΦΠΑ στον τομέα του ηλεκτρονικού εμπορίου· καλεί την Επιτροπή να μελετήσει τα συμπεράσματα της ειδικής έκθεσης του Ευρωπαϊκού Ελεγκτικού Συνεδρίου για το θέμα αυτό, προκειμένου να καλυφθεί η υστέρηση στις εισπράξεις·

51. υπενθυμίζει τη σημασία ενίσχυσης του διαλόγου με τους διεθνείς εταίρους, κυρίως τους πιο σημαντικούς εμπορικούς εταίρους, σχετικά με τον ΦΠΑ· θεωρεί ότι η συνεργασία αυτή θα πρέπει να ξεκινήσει και να βασίζεται στην αρχή της διοικητικής συνεργασίας, προκειμένου να διασφαλιστεί μια αποτελεσματική λογική ανταλλαγής πληροφοριών που μπορεί να ενισχύσει την καταπολέμηση συστημάτων που οδηγούν σε απάτη ή φοροδιαφυγή·

52. σημειώνει την πρόθεση της Επιτροπής να αλλάξει τη φύση της επιτροπής ΦΠΑ και τους στόχους της σχετικά με μια μελλοντική επιτροπή επιτροπολογίας· υπογραμμίζει ότι είναι αναγκαίο να εκτιμηθεί η θέση του Κοινοβουλίου στο θέμα αυτό· υπενθυμίζει την ανάγκη διασφάλισης του πλήρους σεβασμού του ευρωπαϊκού θεσμικού πλαισίου για τη φορολογία και κατανομής αρμοδιοτήτων όσον αφορά την έμμεση φορολογία·

o

o o

53. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, καθώς και στις κυβερνήσεις και τα κοινοβούλια των κρατών μελών.

(1) ΕΕ L 145 της 13.6.1977, σ. 1.

(2) ΕΕ L 347 της 11.12.2006, σ. 1.

(3) ΕΕ L 348 της 29.12.2017, σ. 7.

(4) ΕΕ L 311 της 7.12.2018, σ. 3.

(5) ΕΕ L 310 της 2.12.2019, σ. 1.

(6) ΕΕ L 62 της 2.3.2020, σ. 13.

(7) ΕΕ L 62 της 2.3.2020, σ. 7.

(8) ΕΕ L 77 της 23.3.2011, σ. 1.

(9) ΕΕ L 348 της 29.12.2017, σ. 1.

(10) ΕΕ L 348 της 29.12.2017, σ. 32.

(11) ΕΕ L 259 της 16.10.2018, σ. 1.

(12) ΕΕ L 313 της 4.12.2019, σ. 14.

(13) ΕΕ L 40 της 13.2.2020, σ. 114.

(14) ΕΕ L 188 της 28.5.2021, σ. 1.

(15) Η έναρξη ισχύος αναβάλλεται έως την 1η Ιουλίου 2022.

(16) ΕΕ C 449 της 23.12.2020, σ. 295.

(17) ΕΕ C 474 της 24.11.2021, σ. 182.

(18) ΕΕ C 15 της 12.1.2022, σ. 270.

(19) ΕΕ C 94 E της 3.4.2013, σ. 5.

(20) ΕΕ C 224 της 27.6.2018, σ. 107.

(21) ΕΕ C 108 της 26.3.2021, σ. 8.

(22) ΕΕ C 15 της 12.1.2022, σ. 204.

(23) Κείμενα που εγκρίθηκαν, P9_TA(2021)0392.

(24) ΕΕ 71 της 14.4.1967, σ. 1301.

(25) ΕΕ 71 της 14.4.1967, σ. 1303.

(26) Όπως εκτίθεται στο σχέδιο δράσης για έναν ενιαίο χώρο ΦΠΑ στην ΕΕ.

(27) COM(2018)0329.

(28) Όπως η τεχνητή νοημοσύνη, τα μαζικά δεδομένα και η τεχνολογία αλυσίδας συστοιχιών (blockchain).

(29) Αυτό σημαίνει ότι η στήριξη προέρχεται πρώτα από τα κράτη μέλη και στη συνέχεια από την ΕΕ.

(30) Οδηγία (ΕΕ) 2018/2057 του Συμβουλίου, της 20ής Δεκεμβρίου 2018, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά την προσωρινή εφαρμογή γενικευμένου μηχανισμού αντιστροφής της επιβάρυνσης για τις παραδόσεις αγαθών και τις παροχές υπηρεσιών που υπερβαίνουν ένα ορισμένο όριο (ΕΕ L 329 της 27.12.2018, σ. 3).

(31) Μελέτη της PwC και του Ομίλου της Παγκόσμιας Τράπεζας, της 26ης Νοεμβρίου 2019, με τίτλο «Paying Taxes 2020: The changing landscape of tax policy and administration across 190 Economy» (Το μεταβαλλόμενο τοπίο της φορολογικής πολιτικής και διοίκησης σε 190 οικονομίες), σ. 27.

(32) COM(2018)0020.

(33) Γνωμοδότηση αριθ. 11/2020.